KIRJALLINEN KYSYMYS E-1094/01 esittäjä(t): Raimon Obiols i Germà (PSE) komissiolle. Meda-ohjelman soveltaminen.



Virallinen lehti nro 040 E , 14/02/2002 s. 0020 - 0021



KIRJALLINEN KYSYMYS E-1094/01 esittäjä(t): Raimon Obiols i Germà (PSE) komissiolle (6. huhtikuuta 2001) Aihe: Meda-ohjelman soveltaminen EU on hyväksynyt Meda-ohjelmaa koskevan uuden talousarvion ajanjaksolle 2000-2006. Meda-ohjelman edellisellä kaudella hyväksytyistä varoista jäi käyttämättä 74 prosenttia. - Mihin toimiin Euroopan komissio on ryhtynyt tai aikoo ryhtyä estääkseen, että näin tapahtuu myös vastaisuudessa? - Uskooko Euroopan komissio, että virkamiesten määrää olisi lisättävä realistisesti sekä Brysselissä että Välimeren maiden pääkaupungeissa sijaitsevissa komission lähetystöissä Meda-ohjelmien soveltamisen ja täytäntöönpanon kannustamiseksi ja vauhdittamiseksi? - Katsooko Euroopan komissio, että Meda-ohjelmien menettelyjä olisi yksinkertaistettava siten, että omaksutaan vähintäänkin Phare- ja Tacis-ohjelmien säännöstö ja vauhti? - Uskooko Euroopan komissio, että se voisi käynnistää jäsenvaltioiden virkamiehiä koskevaa ohjelmaa vastaavan ohjelman, jossa EU:hun tulisi virkamiehiä EU:n ulkopuolisista Välimeren maista valmistelemaan Meda-ohjelmaan liittyviä asiakirjoja? - Voiko komissio vahvistaa, onko Euro-Välimeri-kumppanuuden parissa työskentelevän komission henkilökunnan määrä vähentynyt viime vuosina? Christopher Pattenin komission puolesta antama vastaus (22. kesäkuuta 2001) Kuten arvoisa parlamentin jäsen mainitsi, Välimeren maiden kehittämisen tukiohjelman (MEDA) maksatusaste oli vuosina 1995-1999 vain 26 prosenttia. Komissio korostaa, että samana aikana maksusitoumusmäärärahoista käytettiin 99,9 prosenttia ja esittää kolme syytä tähän heikkoon maksatusasteeseen: - tehottomuus päätöksentekomenettelyssä ja ohjelmasuunnittelussa MEDA I:n osalta - yleiset menettelytapoja koskevat ongelmat komission ulkomaanavun mekanismeissa - Välimeren alueen kumppanuusmaiden puutteelliset valmiudet ottaa vastaan varoja. Ensimmäisen kohdan osalta komissio on ottanut käyttöön uuden oikeudellisen kehyksen: rahoituksellisista ja teknisistä toimenpiteistä (MEDA) taloudellisen ja yhteiskunnallisen rakenneuudistuksen tukemiseksi Euro-Välimeri-yhteistyökumppanuuden puitteissa annetun asetuksen (EY) N:o 1488/96 muuttamisesta 27. marraskuuta 2000 annettu neuvoston asetus (EY) N:o 2698/2000(1). Asetuksen myötä lähestymistapa on ohjelmaperusteisempi ja strategisesti tehokkaampi, ja siihen sisältyy vuosittaisten rahoitussuunnitelmien hyväksyminen ja hankalien menettelytapojen korvaaminen yksittäisillä hankkeilla sekä rahoittajien keskinäisen yhteistyön vahvistaminen paikan päällä ja Euroopan investointipankin (EIP) kanssa. Toisen kohdan osalta ulkomaanavun uudistuksen tärkein tavoite on juuri ohjelmasuunnittelun parantaminen ja johdonmukaistaminen. MEDA-ohjelman toiminnallisten ongelmien korjaamiseksi tehtyjen toimien perusteella on huomioitava, että vuoden 2000 täytäntöönpanon tulosten mukaan maksusitoumusmäärärahoista käytettiin 95 prosenttia ja maksatusaste oli 38 prosenttia. Komissio on tietoinen siitä, että MEDA-ohjelman täytäntöönpanoon tarvitaan lisää henkilöstöä sekä Brysseliin että komission edustustoihin. Vuosina 2001 ja 2002 tehdään järjestelyjä, jotta komissio voisi palkata tarvittavaa henkilökuntaa meneillään olevan sisäisen hajauttamisen yhteydessä talousarvion osasta B. Lisäksi EuropeAid-yhteistyötoimiston MEDA-pääosasto saa vuonna 2001 ± 35 lisätyöpaikkaa. Vuodeksi 2002 on ennakoitu merkittävä työpaikkojen lisääminen, joka riippuu budjettivallan käyttäjän hyväksynnästä. Komissio korostaa, ettei vertailuja voi tehdä jäsenvaltioiden virkamiehiä koskeviin vaihto-ohjelmiin, joilla on erilaiset tavoitteet kuin yhteisön ulkopuolisten maiden kanssa tehtävillä yhteistyöohjelmilla. Komissio on samaa mieltä arvoisan parlamentin jäsenen kanssa siitä, että MEDA-ohjelman menettelytapoja tulee yksinkertaistaa. Juuri tähän päästään tarkistetulla MEDA-asetuksella. Aikaisemmin MED-komitealle esitettiin lukematon määrä yksittäisiä hankkeita, sen sijaan nykyisin menettelytavat ovat ohjelmapohjaisempia vuosittaisen rahoitussuunnitelman ansiosta. Tässä mielessä voidaan sanoa, että tarkistetun MEDA-asetuksen jälkeen toimintatavat ovat hyvin samankaltaisia TACIS-ohjelman kanssa. Euro-Välimeri-kumppanuuden parissa työskentelevän henkilöstön määrä ei ole vähentynyt kahden viime vuoden aikana. Henkilöstöä on uudelleensijoitettu komission yksiköihin [ulkosuhteiden pääosasto (DG RELEX) ja Europe Aid-yhteistyötoimiston pääosasto], mutta henkilöstön määrä on pysynyt tähän asti samana. Henkilöstön kokonaismäärä tulee kuitenkin nousemaan edellä mainitun rekrytointiprosessin myötä. (1) EYVL L 311, 12.12.2000.